ಆರ್‌ಎಂ (ಸಂಗೀತಗಾರ)

ವರ್ಗ:ವಿಕಿಪೀಡಿಯ ಏಷ್ಯನ್ ತಿಂಗಳು ೨೦೨೫ ಲೇಖನ
ವರ್ಗ:ಕೆ-ಪಾಪ್
ವರ್ಗ:ಬಿಟಿಎಸ್‌

ಈ ಕೊರಿಯನ್ ಹೆಸರಿನಲ್ಲಿ ಕುಟುಂಬದ ಹೆಸರು ‘ಕಿಮ್’. ಕಿಮ್ ನಮ್‌ಜೂನ್ (ಕೊರಿಯನ್: 김남준; ಜನನ ಸೆಪ್ಟೆಂಬರ್ 12, 1994), ವೃತ್ತಿಪರವಾಗಿ ಆರ್‌ಎಂ(ಹಿಂದೆ ರ‍್ಯಾಪ್ ಮಾನ್ಸ್ಟರ್) ಎಂಬ ಹೆಸರಿನಿಂದ ಪ್ರಸಿದ್ಧರಾಗಿದ್ದಾರೆ. ಅವರು ದಕ್ಷಿಣ ಕೊರಿಯಾದ ರ‍್ಯಾಪರ್, ಗೀತರಚನೆಕಾರ ಮತ್ತು ರೆಕಾರ್ಡ್ ನಿರ್ಮಾಪಕರಾಗಿದ್ದಾರೆ. ಬಿಗ್ ಹಿಟ್ ಮ್ಯೂಸಿಕ್‌ಗೆ ಸೇರಿದ ದಕ್ಷಿಣ ಕೊರಿಯಾದ ಬಾಲಕರ ಗುಂಪಾದ ಬಿಟಿಎಸ್ ನ ನಾಯಕರು ಕೂಡಾ ಆರ್‌ಎಂ ಅವರೇ. ಸಿಯೋಲ್‌ನಲ್ಲಿ ಜನಿಸಿ ಇಲ್‌ಸಾನ್‌ನಲ್ಲಿ ಬೆಳೆದ ಆರ್‌ಎಂ, ತನ್ನ ಹದಿಹರೆಯದ ವಯಸ್ಸಿನಲ್ಲಿ ರಾಂಚ್ ರಾಂಡಾ ಎಂಬ ಹೆಸರಿನಿಂದ ಕೊರಿಯಾದ ಭೂಗತ ಹಿಪ್–ಹಾಪ್ ವಲಯದಲ್ಲಿ ಸಂಗೀತ ಪ್ರಯಾಣವನ್ನು ಆರಂಭಿಸಿದರು. ಅವರು 2010ರಲ್ಲಿ ಬಿಗ್ ಹಿಟ್‌ಗೆ ಸೇರಿ, 2013ರ ಜೂನ್ ತಿಂಗಳಲ್ಲಿ ಬಿಟಿಎಸ್ ಸದಸ್ಯರಾಗಿ ಅಧಿಕೃತವಾಗಿ ಪ್ರವೇಶ ಮಾಡಿದರು.

ಆರ್‌ಎಂ ಅವರು ತಮ್ಮ ಮೊದಲ ಸೋಲೋ ಮಿಕ್ಸ್ಟೇಪ್, ಆರ್‌ಎಂ ಅನ್ನು 2015ರಲ್ಲಿ ಬಿಡುಗಡೆ ಮಾಡಿದರು. ನಂತರ 2018ರಲ್ಲಿ ತಮ್ಮ ಎರಡನೇ ಮಿಕ್ಸ್ಟೇಪ್ ಮೊನೊವನ್ನು ಬಿಡುಗಡೆ ಮಾಡಿದರು. ಮೊನೊ ಆಲ್ಬಮ್ ಅಮೇರಿಕಾದ ಬಿಲ್ಬೋರ್ಡ್ 200 ಪಟ್ಟಿಯಲ್ಲಿ 26ನೇ ಸ್ಥಾನಕ್ಕೆ ಏರಿದಾಗ, ಅದು ಅಮೇರಿಕಾದಲ್ಲಿ ಇತಿಹಾಸದಲ್ಲೇ ಅತ್ಯಂತ ಹೆಚ್ಚು ಸ್ಥಾನ ಪಡೆದ ಕೊರಿಯನ್ ಸೋಲೋ ಕಲಾವಿದರ ಆಲ್ಬಮ್ ಎಂಬ ದಾಖಲೆಯನ್ನು ಸ್ಥಾಪಿಸಿತು.ಅವರು 2022ರಲ್ಲಿ ತಮ್ಮ ಸ್ಟೂಡಿಯೋ ಆಲ್ಬಮ್ ಇಂಡಿಗೊ ಬಿಡುಗಡೆ ಮಾಡುವ ಮೂಲಕ ಅಧಿಕೃತವಾಗಿ ಸೋಲೋ ಕಲಾವಿದರಾಗಿ ಆರಂಭಿಸಿದರು. ಈ ಯೋಜನೆಯಲ್ಲಿ ಎರಿಕಾ ಬಾಡು ಮತ್ತು ಆಂಡರ್ಸನ್ .ಪಾಕ್ ಸೇರಿದಂತೆ ಹಲವು ಕಲಾವಿದರು ತಮ್ಮ ಕೊಡುಗೆಯನ್ನು ನೀಡಿದ್ದರು. ಈ ಆಲ್ಬಮ್ ಬಿಲ್ಬೋರ್ಡ್ 200 ಪಟ್ಟಿಯಲ್ಲಿ ಮೂರನೇ ಸ್ಥಾನಕ್ಕೆ ಏರಿ, ಇತಿಹಾಸದಲ್ಲೇ ಅತ್ಯುನ್ನತ ಸ್ಥಾನ ಪಡೆದ ಕೊರಿಯನ್ ಸೋಲೋ ಕಲಾವಿದರ ಆಲ್ಬಮ್ ಎಂಬ ದಾಖಲೆಯನ್ನು ನಿರ್ಮಿಸಿತು.2024ರಲ್ಲಿ, ಆರ್‌ಎಂ ತಮ್ಮ ಎರಡನೇ ಸ್ಟೂಡಿಯೋ ಆಲ್ಬಮ್ ರೈಟ್ ಪ್ಲೇಸ್, ರಾಂಗ್ ಪರ್ಸನ್‌ ಮೂಲಕ ಪರ್ಯಾಯ ಸಂಗೀತ ಶೈಲಿಗಳನ್ನು ಪ್ರಯೋಗಿಸಿದರು. ಈ ಆಲ್ಬಮ್ ಬಿಲ್ಬೋರ್ಡ್ 200 ಪಟ್ಟಿಯಲ್ಲಿ ಐದನೇ ಸ್ಥಾನಕ್ಕೆ ಏರಿ, ವಿಮರ್ಶಕರ ಮೆಚ್ಚುಗೆಯನ್ನು ಗಳಿಸಿತು.ಆರ್‌ಎಂ ಅವರು ಈಗಾಗಲೇ ವಾರೆನ್ ಜಿ, ಕ್ರಿಜ್ ಕಾಲಿಕೊ, ಎಮ್‌ಎಫ್‌ಬಿಟಿವೈ, ಪ್ರೈಮರಿ, ಗೇಕೊ, ವೇಲ್, ಫಾಲ್ ಔಟ್ ಬಾಯ್, ಯೂನ್ಹಾ, ಮೇಗನ್ ಥೀ ಸ್ಟಾಲಿಯನ್, ಟ್ಯಾಬ್ಲೊ ಮತ್ತು ಲಿಲ್ ನಾಸ್ ಎಕ್ಸ್‌ ಸೇರಿದಂತೆ ಅನೇಕ ಕಲಾವಿದರೊಂದಿಗೆ ಸಹ ಸಹಕರಿಸಿದ್ದಾರೆ.

## ಆರಂಭಿಕ ಜೀವನ ಮತ್ತು ಶಿಕ್ಷಣ 
ಕಿಮ್ ನಮ್‌ಜೂನ್ 1994ರ ಸೆಪ್ಟೆಂಬರ್ 12ರಂದು ದಕ್ಷಿಣ ಕೊರಿಯಾದ ಸಿಯೋಲ್ ನಗರದ ಡೋಂಗ್‌ಜಾಕ್ ಜಿಲ್ಲೆಯ ಸಂಗ್ಡೋ-ಡೋಂಗ್‌ನಲ್ಲಿ ಜನಿಸಿದರು. ಅವರು ನಾಲ್ಕು ಅಥವಾ ಐದು ವರ್ಷದಾಗಿರುವಾಗ, ಅವರ ಕುಟುಂಬ ಗೊಯಾಂಗ್ ನಗರದ ಇಲ್‌ಸಾನ್ ಜಿಲ್ಲೆಗೆ ಸ್ಥಳಾಂತರವಾಯಿತು ಮತ್ತು ಅವರು ಅಲ್ಲಿ ಬೆಳೆದರು. ಅವರಿಗೆ ಒಬ್ಬ ಸಹೋದರಿ ಇದ್ದಾಳೆ ಮತ್ತು ಅವರು ಗಾಂಗ್‌ನ್ಯೂಂಗ್ ಕಿಮ್ ವಂಶಕ್ಕೆ ಸೇರಿದವರು. ಬಾಲ್ಯದಲ್ಲಿ, ಆರ್‌ಎಂ ಅವರು ತನ್ನ ತಾಯಿಯೊಂದಿಗೆ ಅಮೇರಿಕನ್ ಸಿಟ್‌ಕಾಮ್ ಫ್ರೆಂಡ್ಸ್ ಅನ್ನು ನೋಡುವ ಮೂಲಕ ಹೆಚ್ಚಾಗಿ ಇಂಗ್ಲಿಷ್ ಕಲಿತರು. ವಿದ್ಯಾರ್ಥಿಯಾಗಿದ್ದಾಗ ಅವರು ಸಕ್ರಿಯವಾಗಿ ಕವಿತೆಗಳನ್ನು ಬರೆಯುತ್ತಿದ್ದರು ಮತ್ತು ತಮ್ಮ ಬರವಣಿಗೆಗೆ ಆಗಾಗ ಬಹುಮಾನಗಳನ್ನು ಸಹ ಪಡೆದಿದ್ದರು. ಸುಮಾರು ಒಂದು ವರ್ಷ ಕಾಲ ಅವರು ತಮ್ಮ ಬರಹಗಳನ್ನು ಒಂದು ಆನ್‌ಲೈನ್ ಕವಿತಾ ವೆಬ್‌ಸೈಟ್‌ಗೆ ಅಪ್‌ಲೋಡ್ ಮಾಡುತ್ತಿದ್ದರು, ಅಲ್ಲಿ ಅವರಿಗೆ ಸರಾಸರಿ ಮಟ್ಟದ ಗಮನ ಲಭಿಸಿತ್ತು. ಇದರಿಂದ ಆರ್‌ಎಂ ಅವರಿಗೆ ಸಾಹಿತ್ಯ ಕ್ಷೇತ್ರದಲ್ಲಿ ವೃತ್ತಿ ಮುಂದುವರಿಸಬೇಕೆಂಬ ಆಸಕ್ತಿ ಮೂಡಿತ್ತು, ಆದರೆ ನಂತರ ಅವರು ಆ ಯೋಚನೆಯನ್ನು ಬಿಟ್ಟರು. ಹನ್ನೆರಡು ವರ್ಷದವರಾಗಿದ್ದಾಗ, ಅವರು ನಾಲ್ಕು ತಿಂಗಳು ನ್ಯೂಜಿಲೆಂಡ್‌ನಲ್ಲಿ ಅಧ್ಯಯನ ಮಾಡಿದರು. ಹನ್ನೆರಡು ವರ್ಷದಾಗಿರುವಾಗ, ಅವರು ನಾಲ್ಕು ತಿಂಗಳು ನ್ಯೂಜಿಲೆಂಡ್‌ನಲ್ಲಿ ಅಧ್ಯಯನ ಮಾಡಿದರು.

11 ನೇ ವಯಸ್ಸಿನಲ್ಲಿ, ಐದನೇ ತರಗತಿಯಲ್ಲಿ ಓದುತ್ತಿದ್ದಾಗ, ಆರ್‌ಎಂ ಅವರು ಎಪಿಕ್ ಹೈ ಅವರ "ಫ್ಲೈ"  ಹಾಡು ಕೇಳಿದ ನಂತರ ಹಿಪ್-ಹಾಪ್ ಸಂಗೀತದ ಕಡೆ ಆಸಕ್ತಿ ಬೆಳೆಸಿಕೊಂಡರು. ಆ ಹಾಡು ಅವರಿಗೆ ಮಾನಸಿಕವಾಗಿ ನೆರವಾಗಿದೆ ಎಂದು ಭಾವಿಸಿ, ಅವರು ಈ ಪ್ರಕಾರದ ಸಂಗೀತವನ್ನು ಇನ್ನಷ್ಟು ಅರಿಯಲು ಪ್ರಾರಂಭಿಸಿದರು. ಅವರ ಶಾಲಾ ಶಿಕ್ಷಕರು ಅಮೆರಿಕನ್ ರ‍್ಯಾಪರ್ ಎಮಿನೆಮ್ ಅವರ ಸಂಗೀತವನ್ನು ಪರಿಚಯಿಸಿದಾಗ, ಆರ್‌ಎಂ ಅವರಲ್ಲಿ ಭಾವಗೀತೆಗಳಲ್ಲಿ ಆಸಕ್ತಿಯನ್ನು ಹುಟ್ಟುಹಾಕಿತು. ಅವರಿಗೆ ಕುಲ್ ಅನ್ನಿಸಿದ ಗೀತೆಯ ಸಾಲುಗಳನ್ನು ಅವರು ಮುದ್ರಿಸಿ, ತಮ್ಮ ಸ್ನೇಹಿತರೊಂದಿಗೆ ಹಂಚಿಕೊಳ್ಳುತ್ತಿದ್ದರು. ಆ ಸಮಯದಲ್ಲಿ ಆರ್‌ಎಂ ಹಾಡು ಬರೆಯಲು ಆರಂಭಿಸಿದರು, ತಮ್ಮ ಕವನಗಳು ಸಂಗೀತದೊಂದಿಗೆ ಸೇರಿದಾಗ ಗೀತೆಯಾಗಿ ಮಾರ್ಪಟ್ಟವು ಎಂದು ಅವರು ಹೇಳುತ್ತಾರೆ. 2007ರಲ್ಲಿ, ಮಧ್ಯಮ ಶಾಲೆಯ ಮೊದಲ ವರ್ಷದ ವಿದ್ಯಾರ್ಥಿಯಾಗಿದ್ದಾಗ, ಅವರು ಸ್ಥಳೀಯ ಅಮೆಚರ್ ಹಿಪ್-ಹಾಪ್ ವಲಯಗಳಲ್ಲಿ ರ‍್ಯಾಪ್ ಮಾಡುವುದನ್ನು ಆರಂಭಿಸಿದರು. ಅಡೋಬ್ ಆಡಿಷನ್ (ಅಂದಿನ ಕೂಲ್ ಎಡಿಟ್ ಎಂದು ಕರೆಯಲಾಗುತ್ತಿತ್ತು) ಕಾರ್ಯಕ್ರಮವನ್ನು ಬಳಸಿ ಅವರು ತಮ್ಮ ಮೊದಲ ಸ್ವಯಂ-ಸಂಯೋಜಿತ ರೆಕಾರ್ಡಿಂಗ್ ಮಾಡಿದರು ಮತ್ತು ನಂತರ 2008ರಲ್ಲಿ ತಮ್ಮ ಮೊದಲ ಸಂಗೀತ ಕಾರ್ಯಕ್ರಮದಲ್ಲೂ ಭಾಗವಹಿಸಿದರು. ಆರ್‌ಎಂ ಅವರು ರಾಂಚ್ ರಾಂಡಾ ಎಂಬ ಹೆಸರಿನಲ್ಲಿ ಅಂಡರ್‌ಗ್ರೌಂಡ್ ಕೊರಿಯನ್ ಹಿಪ್-ಹಾಪ್ ವಲಯದಲ್ಲಿ ಹೆಚ್ಚು ಸಕ್ರಿಯರಾಗಿದ್ದು, ಝೀಕೊ ಸೇರಿದಂತೆ ಅನೇಕ ಅಂಡರ್‌ಗ್ರೌಂಡ್ ರ‍್ಯಾಪರ್‌ಗಳೊಂದಿಗೆ ಹಲವು ಗೀತೆಗಳು ಮತ್ತು ಸಹಯೋಗಗಳನ್ನು ಬಿಡುಗಡೆ ಮಾಡಿದರು.

ವಿದ್ಯಾರ್ಥಿಯಾಗಿದ್ದಾಗ ಆರ್‌ಎಂ ಅವರ ಐಕ್ಯೂ 148 ಆಗಿದ್ದು, ವಿಶ್ವವಿದ್ಯಾಲಯ ಪ್ರವೇಶ ಪರೀಕ್ಷೆಯಲ್ಲಿ ಭಾಷೆ, ಗಣಿತ, ವಿದೇಶಿ ಭಾಷೆ ಮತ್ತು ಸಮಾಜಶಾಸ್ತ್ರ ವಿಷಯಗಳಲ್ಲಿ ದೇಶದ ಮೇಲಿನ 1% ರಲ್ಲಿ ಸ್ಥಾನ ಪಡೆದಿದ್ದರು. ಅವರ ಶೈಕ್ಷಣಿಕ ಸಾಧನೆಗಳ ಕಾರಣದಿಂದ, ಸಂಗೀತ ಕ್ಷೇತ್ರಕ್ಕೆ ಹೋಗುವ ಅವರ ಆಸೆಯನ್ನು ಅವರ ಪೋಷಕರು ಆರಂಭದಲ್ಲಿ ತೀವ್ರವಾಗಿ ವಿರೋಧಿಸಿದರು. ಆದ್ದರಿಂದ ಆರ್‌ಎಂ ಮೊದಲಿಗೆ ತಮ್ಮ ಅಧ್ಯಯನದ ಮೇಲೆಯೇ ಗಮನ ಕೊಡಲು ಸಂಗೀತವನ್ನು ಬದಿಗಿಟ್ಟರು. ನಂತರ, “ನಿಮಗೆ ಮೊದಲ ಸ್ಥಾನದಲ್ಲಿರುವ ರ್ಯಾಪರ್ ಮಗ ಬೇಕಾ, ಅಥವಾ 5,000ನೇ ಸ್ಥಾನದಲ್ಲಿರುವ ವಿದ್ಯಾರ್ಥಿ ಮಗ ಬೇಕಾ?” ಎಂದು ಕೇಳಿ, ತಮ್ಮ ತಾಯಿಯನ್ನು ಮನವೊಲಿಸಿದರು ಮತ್ತು ರ್ಯಾಪರ್ ಆಗಲು ಅನುಮತಿ ಪಡೆದರು. 

2019ರ ಮಾರ್ಚ್‌ನಲ್ಲಿ, ಗ್ಲೋಬಲ್ ಸೈಬರ್ ಯೂನಿವರ್ಸಿಟಿಯಿಂದ ಪ್ರಸಾರ ಮತ್ತು ಮನರಂಜನೆ ವಿಭಾಗದಲ್ಲಿ ಪದವಿ ಪಡೆದ ನಂತರ,ಆರ್‌ಎಂ ಅವರು ಹಾನ್ಯಾಂಗ್ ಸೈಬರ್ ಯೂನಿವರ್ಸಿಟಿಯಲ್ಲಿ ಜಾಹೀರಾತು ಮತ್ತು ಮಾಧ್ಯಮ ಕ್ಷೇತ್ರದ ಎಂಬಿಎ ಪದವಿ ಕಾರ್ಯ ಕ್ರಮಕ್ಕೆ ಸೇರ್ಪಡೆಗೊಂಡರು.

## ಹೆಸರು 
ಐಡಲ್ ತರಬೇತಿ ಪಡೆಯುತ್ತಿದ್ದ ಸಮಯದಲ್ಲಿ ಆರ್‌ಎಂ ಅವರು "ರ‍್ಯಾಪ್ ಮಾನ್ಸ್ಟರ್"  ಎಂಬ ಹೆಸರನ್ನು ಆಯ್ಕೆ ಮಾಡಿದರು. ಈ ಹೆಸರು ಅವರು ಬರೆದಿದ್ದ ಹಾಡಿನ ಸಾಲುಗಳಿಂದ ಬಂದಿದ್ದು, ಅದು ಸ್ಯಾನ್ ಇ ಅವರ "ರ‍್ಯಾಪ್ ಜೀನಿಯಸ್" ಗೀತೆಯಿಂದ ಪ್ರೇರಿತವಾಗಿತ್ತು. ಆ ಹಾಡಿನ ಸಾಲುಗಳಲ್ಲಿ ಸ್ಯಾನ್ ಇ ಅವರು "ನಿರಂತರವಾಗಿ ರ‍್ಯಾಪ್ ಮಾಡುವುದರಿಂದ" ಅವರನ್ನು "ರ‍್ಯಾಪ್ ಮಾನ್ಸ್ಟರ್" ಎಂದು ಕರೆಯಬೇಕೆಂದು ಘೋಷಿಸುವ ಒಂದು ಭಾಗವನ್ನು ಒಳಗೊಂಡಿದೆ. ಈ ಹೆಸರು “ಕುಲ್” ಅನ್ನಿಸಿತು ಎಂಬ ಕಾರಣಕ್ಕೆ ಆರ್‌ಎಂ ಅವರು ಇದನ್ನು ತಮ್ಮ ವೇದಿಕೆ ಹೆಸರಾಗಿ ತೆಗೆದುಕೊಂಡರು.

ಆರ್‌ಎಂ ತಮ್ಮ ಮತ್ತು ಆ ಹೆಸರಿನ ನಡುವಿನ ಸಂಬಂಧವನ್ನು ಪ್ರೇಮ–ದ್ವೇಷದ ಸಂಬಂಧ ಎಂದು ವಿವರಿಸಿದ್ದಾರೆ, ಏಕೆಂದರೆ ಆ ಹೆಸರಿನಲ್ಲಿ ಅವರಿಗೆ “ಅಪಾರ ಮಹತ್ವ” ಇರಲಿಲ್ಲ ಎಂದು ಅವರು ಭಾವಿಸಿದ್ದರು. 2017ರ ನವೆಂಬರ್‌ನಲ್ಲಿ, "ರ‍್ಯಾಪ್ ಮಾನ್ಸ್ಟರ್" ಎಂಬ ಹೆಸರು ಈಗ ತಮ್ಮ ವ್ಯಕ್ತಿತ್ವವನ್ನೂ ತಮ್ಮ ಸಂಗೀತವನ್ನೂ ಸರಿಯಾಗಿ ಪ್ರತಿನಿಧಿಸುವುದಿಲ್ಲ ಎಂದು ಭಾವಿಸಿ, ಅವರು ತಮ್ಮ ವೇದಿಕೆ ಹೆಸರನ್ನು ಅಧಿಕೃತವಾಗಿ "ಆರ್‌ಎಂ" ಎಂದು ಬದಲಿಸಿದರು.2019ರಲ್ಲಿ ಎಂಟರ್‌ಟೈನ್‌ಮೆಂಟ್ ಟುನೈಟ್‌ ಗೆ ನೀಡಿದ ಸಂದರ್ಶನದಲ್ಲಿ, “ಆರ್‌ಎಂ” ಎಂಬ ಹೆಸರು ಅನೇಕ ಅರ್ಥಗಳನ್ನು ಪ್ರತಿನಿಧಿಸಬಹುದು, ಮತ್ತು “ಹೆಚ್ಚಿನ ವ್ಯಾಪ್ತಿ ಹೊಂದಿರಬಹುದು”, ಉದಾಹರಣೆಗೆ “ರಿಯಲ್ ಮಿ” (ನಿಜವಾದ ನಾನು) ಎಂದೂ ಹೇಳಿದರು.

## ವೈಯಕ್ತಿಕ ಜೀವನ 
2018ರಲ್ಲಿ ಆರ್‌ಎಂ ಅವರಿಗೆ ಮೂಗಿನ ಸೆಪ್ಟಮ್ ವಕ್ರತೆ ಸಮಸ್ಯೆಯ ಕಾರಣ ಸೆಪ್ಟೋಪ್ಲಾಸ್ಟಿ ಶಸ್ತ್ರಚಿಕಿತ್ಸೆ ಮಾಡಿಸಲಾಯಿತು. ಶಸ್ತ್ರಚಿಕಿತ್ಸೆಯಿಂದ ಚೇತರಿಸಿಕೊಳ್ಳುವ ಅವಧಿಯಲ್ಲಿ ಅವರು ತಾತ್ಕಾಲಿಕವಾಗಿ ತಂಡದ ಚಟುವಟಿಕೆಗಳಿಂದ ದೂರ ಉಳಿದರು. 

2018 ರಿಂದ, ಆರ್‌ಎಂ ತಮ್ಮ ಬ್ಯಾಂಡ್‌ಮೇಟ್‌ಗಳೊಂದಿಗೆ ದಕ್ಷಿಣ ಕೊರಿಯಾದ ಸಿಯೋಲ್‌ನ ಹನ್ನಮ್-ಡಾಂಗ್‌ನಲ್ಲಿ ವಾಸವಾದರು. 2019ರ ನವೆಂಬರ್‌ನಲ್ಲಿ, ಅವರು ಸೋಲ್‌ನ ಯೊಂಗ್ಸಾನ್ ಜಿಲ್ಲೆಯಲ್ಲಿ ₩4.9 ಬಿಲಿಯನ್ (ಅಮೆರಿಕನ್ $4.2 ಮಿಲಿಯನ್) ಮೌಲ್ಯದ ಆಸ್ತಿಯನ್ನು ಖರೀದಿಸಿದರು ಮತ್ತು ಮುಂದಿನ ವರ್ಷ ಅದನ್ನು ₩5.8 ಬಿಲಿಯನ್ (ಅಮೆರಿಕನ್ $4.91 ಮಿಲಿಯನ್) ಗೆ ಮಾರಾಟ ಮಾಡಿದರು. ನಂತರ ಅವರು ಹನ್ನಮ್‌ಡೋಂಗ್‌ನಲ್ಲಿ ಮತ್ತೊಂದು ಅಮೆರಿಕನ್ $5.7 ಮಿಲಿಯನ್ ಮೌಲ್ಯದ ಮನೆ ಖರೀದಿಸಿದರು.

## ಮಿಲಿಟರಿ ಸೇವೆ 
ನವೆಂಬರ್ 22, 2023 ರಂದು, ಬಿಗ್ ಹಿಟ್ ವೆವರ್ಸ್ ಮೂಲಕ ಆರ್‌ಎಂ, ಬ್ಯಾಂಡ್‌ಮೇಟ್‌ಗಳಾದ ವಿ, ಜಿಮಿನ್ ಮತ್ತು ಜಂಗ್ ಕುಕ್ ಅವರೊಂದಿಗೆ ತಮ್ಮ ಕಡ್ಡಾಯ ಮಿಲಿಟರಿ ಸೇವೆಯನ್ನು ಕೈಗೊಳ್ಳಲು ಸೇರ್ಪಡೆ ಪ್ರಕ್ರಿಯೆಯನ್ನು ಪ್ರಾರಂಭಿಸಿದ್ದಾರೆ ಎಂದು ಘೋಷಿಸಿದರು. 2023ರ ಡಿಸೆಂಬರ್ 11ರಂದು ಅವರು ಸಕ್ರಿಯ ಕರ್ತವ್ಯ ಸೈನಿಕನಾಗಿ ತಮ್ಮ ಸೇನಾ ಸೇವೆಯನ್ನು ಆರಂಭಿಸಿದರು. ಅವರು ನಾನ್ಸಾನ್‌ನಲ್ಲಿರುವ ಕೊರಿಯಾ ಸೇನಾ ತರಬೇತಿ ಕೇಂದ್ರದಲ್ಲಿ ಐದು ವಾರಗಳ ಬೂಟ್ ಕ್ಯಾಂಪ್ ತರಬೇತಿಯಿಂದ ಖಾಸಗಿ ಶ್ರೇಣಿಯೊಂದಿಗೆ ಪದವಿ ಪಡೆದರು.ಅವರು ಕೊರಿಯಾ ಗಣರಾಜ್ಯದ ಸೇನೆಯ 15ನೇ ಇನ್ಫ್ಯಾಂಟ್ರಿ ಡಿವಿಷನ್‌ಗೆ ಸೇರಿದ ಸೈನಿಕ ಬ್ಯಾಂಡ್‌ನಲ್ಲಿ ಸೇವೆ ಸಲ್ಲಿಸಿದರು ಮತ್ತು 2025ರ ಜೂನ್ 10ರಂದು ಅಧಿಕೃತವಾಗಿ ಬಿಡುಗಡೆಗೊಂಡರು.

## ಉಲ್ಲೇಖಗಳು